
AVIZ

asupra propunerii legislative privind modificarea Legii nr. 13/2007

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr.13/2007, trimisă cu adresa Pl-x. 619 din 16 decembrie 2013, înregistrată cu nr. 4C-11/1553 din 17 decembrie 2013.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 9 decembrie 2013.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  12 februarie 2014.

Propunerea legislativă are ca obiect de reglementare modificarea şi completarea Legii energiei electrice nr. 13/2007, în vederea adoptării unor măsuri legislative urgente de protejare a obiectivelor din componenţa centralelor din infrastructura critică naţională.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 750 din 22 iulie 2013 şi punctul de vedere al Guvernului, transmis prin adresa nr. 2097 din 8 noiembrie 2013, prin care nu se susţine adoptarea propunerii legislative.


În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea negativă  având în vedere faptul că Legea energiei electrice nr. 13/2007 cu modificările şi completările ulterioare a fost abrogată succesiv prin două acte normative, respectiv Legea energiei electrice şi a gazelor naturale nr. 123/2012 şi Legea nr. 160/2012 pentru aprobarea Ordonanţei de urgenţă a Guvernului nr.33/2007 privind modificarea şi completarea Legii energiei electrice nr. 13/2007.


În raport de obiectul şi conţinutul reglementării, propunerea legislativă face parte din categoria legilor organice.

